Camilla Stoltenberg

Camilla Stoltenberg (født 1958) er en norsk lege, forsker og professor som var direktør for Folkehelseinstituttet (FHI) fra 2012 til 2023. Hun ble i 2023 ansatt som konsernsjef for forskningsinstituttet NORCE (Norwegian Research Centre), som er majoritetseid av UiB. Hun er dr.med. og har vært professor II ved Universitetet i Bergen. 

 Bakgrunn og familie  
Camilla Stoltenberg er datter av Thorvald Stoltenberg og Karin Stoltenberg, og søster til Jens Stoltenberg og Nini Stoltenberg. Hun er gift med arkitekt Atle Aas, og er dermed svigerdatter av Nils Aas.

Stoltenberg har studert sosiologi og medisin ved Universitetet i Oslo og medisinsk antropologi ved University of California.

 Virke 
Hun begynte sin karriere med turnustjeneste på Helgelandskysten. Etter dette var hun assistentlege på Rikshospitalet, legevaktlege i Aurskog-Høland og i Storgata i Oslo. Hun var tilknyttet FAFOs levekårsundersøkelse i Gaza, Vestbredden og Jerusalem. Senere fulgte oppdrag for ECON om bioteknologi ved tusenårsskiftet. Hun har også vært gjesteforsker ved Columbia University.

Hun ble dr.med. i epidemiologi i 1998. Doktorgraden var en avhandling om effekter av inngifte og foreldrenes utdannelsesnivå på medfødte misdannelser, dødfødsler og spedbarnsdødelighet. Som forsker har hun medvirket på flere hundre vitenskapelig artikler. Hennes faglige arbeid er ifølge Google Scholar sitert over 15 000 ganger i vitenskapelig litteratur (2023).

I 2001 ble hun ansatt ved Folkehelseinstituttet (FHI). Fra 2002 som divisjonsdirektør ved divisjon for epidemiologi, senere assisterende direktør. I 2012 ble hun ansatt som direktør på åremål (fornyet 2018 med seks nye år). I tiden ved FHI har hun blant annet ledet prosjektet Dagens helsetall som hadde til hensikt å modernisere de sentrale helseregistrene ved Folkehelseinstituttet. Samarbeid med andre registeransvarlige institusjoner om en generell fornyelse av helseregistrene i Norge har også vært en viktig del av prosjektet. Hun har også ledet den nasjonale FUGE-plattformen Biobanker for helse. 

Camilla Stoltenberg er en varsler. I romjula 2005 leste hun en forskningsartikkel i the Lancet om forskning på kreft i munnhulen. Stoltenberg forstod raskt at noe ikke kunne stemme, og var først redd for at hovedforfatter Jon Sudbø hadde brukt ikke-kvalitetssikret data fra Stoltenbergs ansvarsområde i Folkehelseinstituttet. Stoltenberg ville til bunns i saken, og varslet først internt på Folkehelseinstituttet. Det ble raskt klart at det var snakk om forskningsjuks. The Lancet trakk tilbake artikkelen og hovedforfatter Jon Sudbø fikk blant annet sin doktorgrad frakjent. 

Stoltenberg ble professor II ved Institutt for global helse og samfunnsmedisin ved Universitetet i Bergen i 2011.  

I 2019 ledet hun et ekspertutvalg om kjønnsforskjeller i skoleprestasjoner som leverte en NOU i februar 2019.

Stoltenberg var medlem av Mannsutvalget, som ble oppnevnt 26. august 2022 for å «utrede likestillingsutfordringer menn møter og som bidrar til utenforskap og er til hinder for et likestilt samfunn.» Utvalgets rapport ble overlevert 24. april 2024.

Bladet Kapital omtalte henne i 2022 som Norges tiende mektigste kvinne.

 Priser og utmerkelser  
 2014 æresdoktor ved Københavns Universitet.
 2020 Flaviusprisen fra Norsk presseforbund
 2022 «helselederprisen» utdelt av Norsk sykehus- og helsetjenesteforening

 Referanser 

 Eksterne lenker 


  Oppdageren (Dagbladet, intervju, 2006)

Kategori:Norske forskere
Kategori:Norske leger
Kategori:Æresdoktorer ved Københavns Universitet
Kategori:Personer fra Oslo
Kategori:Personer tilknyttet Folkehelseinstituttet
Kategori:Norske direktører
Kategori:Professorer ved Universitetet i Bergen
Kategori:Epidemiologer
Kategori:Personer relatert til covid-19-pandemien